Italianismos en aragonés

Los **italianismos en aragonés** son elementos lingüisticos provinients de l'italiano estándard u de luengas y dialectos afins de la peninsula Italica como lo veneciano, ligur, napolitano, siciliano, etcetera.

Los primers italianismos medievals plegoron a traviés de complexas cadenas de transmisión que entraban en l'aragonés a traviés de luengas como lo catalán y l'occitán y podeban venir de luengas de la Mediterrania oriental. En la baixa Edat Meya buena part de lo comercio maritimo internacional dende la Mar Negra dica la mar d'o Norte yera en mans d'italianos (chenoveses y venecianos)

L'Humanismo y lo Renaiximiento suposoron que lo prestichio de cultura italiana plegás a la peninsula Iberica y se trasmitisen conceptos cientificos, filosoficos, literarios y artisticos.

Nicolau de Drenopoli, un fraire predicador con conoixencias de griego bizantín, italiano y catalán treballó pa l'humanista Chuan Ferrández d'Heredia en la traducción de "*[[Vidas Semblants]]*" y lo "*[[Libro de los Emperadors]]*", a on que se veye italianismos.

Lo mesmo rei Alifonso lo Magnanimo yera mecenas d'artistas y intelectuals renaixentistas en a suya cort de Nápols, sin tener guaire exito en la introducción de la cultura renaixentista en los suyos estaus de la peninsula Iberica. Manimenos la plegada d'italianismos continó en los sieglos vinients a traviés d'atras luengas como lo francés u lo castellano, que heban preso una mayor importancia.

Los italianismos que bi ha en aragonés son a vegadas comuns con las atras luengas romances occidentals y se troban en campos semanticos como las fiestas, la musica, la danza, los espectaclos, l'arte, l'arquitectura, la ropa, la gastronomía, la banca y la guerra.

Bel italianismo en aragonés presenta un fonema palatal africau xordo de l'aragonés que reflecta la forma orichinal tamién africada xorda en italiano representada por *c-* y *cc*: *charrar*, *fachenda*, *fachendoso*, *malfarchau*, *pichón*, etcetera.

A vegadas los italianismos no gosan apareixer en bel diccionario u obra lexicolochica sobre l'aragonés por expresar estas obras las palabras que son diferents respecto a lo castellano. Muitos de los italianismos d'uso internacional son verdaders tecnicismos y tienen cognatos en aragonés, por eixemplo *opera* y *piano* son los cognatos de las formas aragonesas *[[uebra]]* y *[[plana|plan(o)]]*.

## Navegación

**[[Bargantín]]*:
**[[Carena]]*.
**[[Corsario]]*.
**[[Churma]]*. tripulación d'un barco en aragonés medieval; se troba tamién en catalán (*xurma*). L'orichen d'esta palabra se troba en lo griego *KELEUSMA* u κέλευσμα, que pasó a lo latín vulgar como *CELEUSMA*, **CLUSMA*. **CLUSMA* evolucionó como *ciüsma* en chenovés y pasó a l'italiano como *ciurma*.

## Guerra y vida militar

**[[Bastión]]*: deriva de lo italiano *bastione*.
**[[Cantina]]*: amprau d'una forma identica en italiano que deriva de lo latín *CANTO*, *CANTONIS* ("cantón"). 
**[[Escopeta]]*: deriva de lo italiano antigo *schiopietta*, con la posibilidat d'haber puesto entrar a traviés de lo francés *escopette*. En aragonés ha chenerau derivaus como *[[escopetón]]*, *escopetiar* y *escopetiau*.

## Vestimenta, teixius, ropa y accesorios

**[[Baldaquín]]*. Deriva de l'italiano *baldachino* chentilicio de *Bagdacco*, nombre italiano medieval de Bagdad. La palabra ha puesto entrar a traviés de lo catalán y tamién se puede trobar en aragonés medieval como *[[baldaquí]]* sin *-n* final.
**[[Brocato]]*. La palabra *brocato* se presenta sin adaptación respecto a la forma italiana orichinal a diferencia de lo castellano *brocado*, y se podría explicar por existir una mesma terminación en *-ato* en aragonés central con atras palabras. La forma con la oclusiva xorda intervocalica *brocato* se feba servir mesmo en castellano d'Aragón de los sieglos S XVI, S XVII y S XVIII. Curiosament encara se fa servir en castellano chileno.
**[[Farcha]]*. Deriva de lo italiano *faccia*.
**[[Gambeto]]*. Deriva de formas sufixadas italianas de "gamba" como *gambetto* y *sgambetto*.
**Malfarchau*. Se remonta a lo italiano *faccia*, pero a traviés de la forma adaptada *[[farcha]]*.
**[[Penacho]]*. Deriva de lo italiano *pennacchio*.

## Alimentación y gastronomía

**[[Engraulis encrasicolus|Anchova]]*: ye una palabra de probable orichen chenovés, encara que bi ha atras interpretacions.
**[[Brassica oleracea var. botrytis|Bróquil]]*: deriva de lo plural italiano *broccoli* de la palabra *broccolo*, forma sufixada con *[[Sufixo -uelo|-olo]]* de *brocco* ("chito", "rechito").
**[[Canela]]*. La palabra *canela* ha entrau a traviés de lo francés y substituyó a l'aragonés medieval *caniella*.

## Fiestas y vida social

**[[Carnaval]]*. La palabra *carnaval* ye d'orichen italiano y ha puesto entrar a traviés de lo castellano u lo francés. En aragonés tamién bi ha palabras pareixidas a lo catalán *carnestoltes* como *carnistoltas*, *carnistoltes*, *carnistolientes*, *carnistolendas*, *carnestuliendas* y *carnestutas*.
**[[Charrada|Charrar]]*. Deriva de lo italiano *ciarlare* u *ciarrare*. En aragonés presenta un significau relacionau con la conversa, pero anyadindo matices d'indiscreción y, por diglosia, tamién de fer-lo en aragonés en oposición a la luenga oficial castellana d'emplego en rechistro formal.
**[[Fachenda]]*. La palabra *fachenda* ye un italianismo de lo sieglo XVIII, estando *fachendoso* un caso de derivación con o sufixo -oso.
**[[Pallaso]]*. Deriva de lo italiano *pagliaccio*, "saco de palla", "monyaco de palla", a traviés de lo catalán *pallasso*.
**[[Parola]]*. Deriva de lo helenismo amprau por lo latín *PARABOLA*, que en latín vulgar tardano plegó en bella zona a contrayer-se en *PARAULA*. Esta evolución s'observa encara en las palabras benasquesas *[[canaula]]*, *[[taula]]* y *aneulau*, en catalán y en occitán. En atras zonas la evolución estió liucherament diferent, a traviés d'una sincopa *PARÁBOLA* > *PARÁB(O)LA* > *palabra*, que por metatesi orichinó *palabra* en las luengas iberorromanicas como l'aragonés. Lo diftongo decreixent *-au-* de *PARAULA* evolucionó ta *o* en este caso en italiano y francés dando *parola* y *parole* respectivament. En castellano *PARAULA* evolucionó ta *palabra*, y lo emplego particular de *parola* pa fer referencia a la locuacidat u la conversación se considera un italianismo. Los emplegos de *parola* que se troba en lo diccionario de la RAE relativos a la locuacidat u la conversación son beluns de los documentaus pa *parola* en aragonés, sobre tot en Sobrarbe y Semontano oriental. En aragonés *parola* puede estar tanto un italianismo como un galicismo, pero no un occitanismo ni un catalanismo, porque en estas luengas se dice *paraula*. En aragonés medieval no se documenta *parola* y se documenta ortograficament *palabra* y *palavra*/*palaura*.

## Musica
**[[Opera]]*. Deriva d'una forma pareixida en latín que ha orichinau en aragonés *[[uebra]]*.
**[[Piano]]*. Deriva de lo latín *PLANUS*, como l'aragonés *[[plana|plan(o)]]*.
**[[Vriolín|Violón]]*.

## Palabras gramaticals
**[[Adverbios d'afirmación en aragonés|Equilicuá]]*: corresponde a *eccoli qua*. Encara que bel autor considere que ye una interchección, tiene matices d'adverbio d'afirmación. Ye muito usual tamién en castellano d'Aragón.

## Atros
**[[Pichón]]*. Se remonta a lo latín tardano *PĪPIŌNEM*, substantivo relacionau con lo verbo d'orichen onomatopeyico *PĪPIŌ* (*pio-pio*). Si ye claro un orichen latino tardano, no ye clara la cadena de transmisión ta l'aragonés y luengas ibero-romances: bel autor que lo considera un galicismo, belatro lo considera un italianismo. D'estar un italianismo tendría un orichen meridional por l'asibilación de *-PI-* en *-CI-*, en tot caso en italiano gosa significar "paloma" a diferencia de lo significau de paloma subadulta u pollet de paloma en las luengas ibero-romances.
  
## Referencias

## Bibliografía
* Anchel Conte et al: *[[El aragonés: identidad y problemática de una lengua]]*. Librería General, (1982).
* Rafael Lapesa: *[[Historia de la lengua española]]*. Editorial Gredos. (1981).
* David A. Pharies: *Diccionario Etimológico de Los Sufijos Españoles: Y de Otros Elementos Finales* Volumen 25 de *Biblioteca románica hispánica*. Editorial Gredos, S.A., 2002 ISBN 8424923391, 9788424923396.
* LÍBANO, Ángeles y SESMA, J. Ángel, *[[Léxico comercial en Aragón (Siglo XV)]]* Institución Fernando el Católico, 1982. 
* Jean-Louis Tritter: *Histoire de la langue Française*. Editor: Paris, Ed. Ellipses - 1999.I
* María Luisa Arnal Purroy: *Orígenes de "ĉ" en Aragón y otras cuestiones conexas (a partir de los materiales del ALEANR) I*. RILCE: Revista de filología hispánica, ISSN 0213-2370, Vol. 12, Nº 1, 1996, pp.&nbsp;1–25.

## Se veiga tamién
*Historie du français: La Renaissance.